P6_TA(2007)0153

Multilateral aftale om oprettelse af et fælleseuropæisk luftfartsområde

Europa-Parlamentets beslutning af 25. april 2007 om forslag til Rådets afgørelse om indgåelse af den multilaterale aftale mellem Republikken Albanien, Bosnien-Hercegovina, Republikken Bulgarien, Republikken Kroatien, Det Europæiske Fællesskab, Republikken Island, Den Tidligere Jugoslaviske Republik Makedonien, Kongeriget Norge, Serbien og Montenegro, Rumænien og De Forenede Nationers midlertidige administrative mission i Kosovo om oprettelse af et fælleseuropæisk luftfartsområde (FELO)

Europa-Parlamentet,

- der henviser til Kommissionens forslag til Rådet (KOM(2006)0113) [1]

- der henviser til sin beslutning af 17. januar 2006 om en dagsorden for EU's luftfartspolitik over for tredjelande [2],

- der henviser til forretningsordenens artikel 103, stk. 2,

A. der henviser til, at Rumænien efter sin tiltrædelse af EU bør behandles anderledes end de andre lande, og der henviser til, at Bulgarien på trods af tiltrædelsen er underlagt en beskyttelsesklausul vedrørende sikkerhedsinteresser og derfor bør behandles som et tredjeland,

B. der henviser til, at Rådet har vedtaget den midlertidige aftale som foreslået af Kommissionen, og at denne midlertidige aftale skal ratificeres af alle parter,

C. der henviser til, at aftalen om et fælleseuropæisk luftfartsområde (FELO) er vigtig som en rammeaftale for behandlingen af luftfartsrelaterede spørgsmål med navnlig de vestlige Balkan-lande, Island og Norge og udgør en model for kommende aftaler af denne art med andre tredjelande,

Miljø

1. bemærker, at det er vigtigt, at FELO-aftalen omfatter nuværende og kommende EU-lovgivning om emissioner og andre foranstaltninger, som vil mindske luftfartens indvirkning på miljøet;

2. glæder sig over, at aftalens signatarstater accepterer, at luftfart på et senere tidspunkt i fremtiden kan indgå i ordninger for handel med emissionstilladelser;

3. understreger, at aftalen er vigtig, når det gælder om at skabe betingelserne for at udvide det fælles europæiske luftrum ("Single European Sky" — SES) til andre lande end EU-medlemsstater;

Sikkerhed og sikkerhedsbeskyttelse

4. understreger den betydning, teknisk bistand og tiltrædelsesforhandlinger derfor har som midler til at opnå den nødvendige konsensus med partnere uden for EU og EØS for at nå denne målsætning;

5. insisterer på, at al EU-lovgivning om sikkerhed og sikkerhedsbeskyttelse samt Europa-Parlamentets og Rådets forordning (EF) nr. 1107/2006 af 5. juli 2006 om handicappede og bevægelseshæmmede personers rettigheder, når de rejser med fly [3], skal indgå i det operationelle bilag til aftalen;

6. konstaterer, at lufttrafikstyring indgår i aftalen, hvilket er vigtigt, når det gælder om at gennemføre bestemmelserne om SES, som f.eks. udvikling af grænseoverskridende luftrumsblokke;

7. glæder sig over fordelene ved, at alle aftalens signatarstater gensidigt og konsekvent anvender sikkerhedsvurdering som fastsat i Europa-Parlamentets og Rådets direktiv 2004/36/EF af 21. april 2004 om sikkerhed forbundet med tredjelandes luftfartøjer, der benytter Fællesskabets lufthavne [4];

8. minder om, at gennemførelsen af SES også kræver fleksibilitet i luftrummet, hvilket nødvendiggør et institutionaliseret samarbejde mellem de militære og civile myndigheder på området for lufttrafikkontrol;

Sociale spørgsmål

9. bifalder, at Det Europæiske Luftfartssikkerhedsagentur spiller en rolle ved at uddanne eksperter, udarbejde manualer og yde teknisk bistand i partnerlande såvel som ved at bidrage til at fastsætte mekanismer for gennemførelsen;

10. understreger, at EU's gældende social- og arbejdsmarkedslovgivning skal overholdes, når aftalen gennemføres;

11. bemærker, at aftalen foreskriver gennemførelse af Rådets forordning (EØF) nr. 3922/91 af 16. december 1991 om harmonisering af tekniske krav og administrative procedurer inden for civil luftfart [5];

12. bemærker, at aftalens forpligtelser øjeblikkeligt skal gennemføres, og at Europa-Parlamentet skal forelægges en statusrapport den 31. december 2008;

13. opfordrer Kommissionen og Rådet til at sikre, at aftalen afspejler disse vigtige elementer, og at ordninger for overvågning indføres i forbindelse med gennemførelsesprocessen;

*

* *

14. pålægger sin formand at sende denne beslutning til Rådet og Kommissionen.

[1] Endnu ikke offentliggjort i EUT.

[2] EUT C 287 E af 24.11.2006, s. 84.

[3] EUT L 204 af 26.7.2006, s. 1.

[4] EUT L 143 af 30.4.2004, s. 76. Senest ændret ved forordning (EF) nr. 2111/2005 (EUT L 344 af 27.12.2005, s. 15).

[5] EFT L 373 af 31.12.1991, s. 4. Senest ændret ved Europa-Parlamentets og Rådets forordning (EF) nr. 1900/2006 (EUT L 377 af 27.12.2006, s. 176).

--------------------------------------------------